
ROZSUDOK V MENE SLOVENSKEJ REPUBLIKY Okresný súd Lučenec sudcom JUDr. Zoltánom Orlaiom v spore žalobcu Stredoslovenská distribučná, a. s., IČO: 36 442 151, so sídlom Pri Rajčianke 2927/8, 010 47 Žilina, proti žalovanému Y. Q., nar. XX.XX.XXXX, trvale bytom U.. F.. J.. W. X, XXX XX J., o zaplatenie 267,74 Eur istiny s prísl., takto rozhodol: Žalovaný je p o v i n n ý zaplatiť žalobcovi sumu 267,74 Eur s úrokom z omeškania vo výške 5 % ročne zo sumy 267,74 Eur od 08.07.2023 až do zaplatenia, a to v lehote 3 dní od právoplatnosti rozsudku. Žalobcovi sa voči žalovanému p r i z n á v a
nárok na náhradu trov konania v celom rozsahu.
odôvodnenie: 1. Žalobca sa žalobou doručenou Okresnému súdu Banská Bystrica - upomínací súd dňa 27.10.2023, domáhal uloženia povinnosti žalovanému zaplatiť mu sumu 267,74 Eur spolu so zákonným úrokom z omeškania a nahradiť mu trovy konania. Žalobu odôvodnil tým, že žalovaný neoprávnene odoberal zo zariadenia pre verejný rozvod elektrickú energiu na odbernom mieste. Žalobca faktúrou vyúčtoval žalovanému za neoprávnený odber elektriny sumu 267,74 Eur. Dňa 14.07.2023 bola žalovanému zaslaná upomienka, ktorou bol vyzvaný na úhradu pohľadávky, žalovaný napriek tomu svoju povinnosť ku dňu podania žaloby ani z časti nesplnil. K žalobe bola pripojená upomienka z 14.07.2023, protokol o zistení neoprávneného odberu zo dňa 13.06.2023, faktúra č. XXXXXXXXXX spolu fotodokumentáciou. 2. Okresný súd Banská Bystrica v upomínacom konaní vydal dňa 20.11.2023 platobný rozkaz pod sp. zn. 40Up/1588/2023, ktorým žalovanému uložil povinnosť zaplatiť dlžnú sumu v celom rozsahu žalobcovi a nahradiť žalobcovi trovy konania vo výške 16,50 Eur. 3. Okresný súd Banská Bystrica následne dňa 14.12.2023 upovedomil žalobcu o tom, že žalovanému nebolo možné doručiť platobný rozkaz do vlastných rúk a zároveň žalobcu vyzval (v súlade s ustanovením § 10 ods. 1 zákona č. 307/2016 Z. z. o upomínacom konaní /v texte ďalej len ako „zákon o upomínacom konaní“) navrhnúť pokračovanie v konaní na súde príslušnom na prejednanie veci podľa Civilného sporového poriadku. 4. Žalobca podal Okresnému súdu Banská Bystrica (v súlade s ustanovením § 10 ods. 3 zákona o upomínacom konaní) návrh na pokračovanie v konaní, t. j. navrhol, aby súd postúpil vec súdu príslušnému na jej prejednanie podľa Civilného sporového poriadku. Ďalej žalobca uviedol, že nárok predstavuje škodu, ktorá bola žalobcovi spôsobená neoprávneným odberom a to tak, že na odbernom mieste bolo dňa 13.06.2023 zabránené prerušeniu dodávky elektriny z dôvodu neplatenia a takýto odber odo dňa zabránenia sa podľa zákona o energetike považuje za neoprávnený odber elektriny. Na odbernom mieste bola teda neoprávnene odoberaná elektrina a to v zmysle § 46 zákona č. 251/2012 Z.z. o energetike. Celková škoda, ktorá vznikla žalobcovi neoprávneným odberom elektriny
bola vyfakturovaná faktúrou č. XXXXXXXXXX na sumu 267,74 Eur zo dňa 21.06.2023, splatná dňa 07.07.2023, ktorá bola vypočítaná v zmysle § 46 ods. 2 zákona č. 251/2012 Z.z. o energetike v spojení s vyhláškou Ministerstva hospodárstva SR č. 292/2012 Z.z., ktorou sa ustanovuje spôsob výpočtu škody spôsobenej neoprávneným odberom elektriny. Pri výpočte faktúry za neoprávnený odber sa postupovalo v zmysle § 46 ods. 2, zákona NR SR č. 251/2012 Z.z. o energetike: Obdobie neoprávneného odberu: od 08.06.2023 do 13.06.2023, počet dní 6, spotreba VT kWh - 122 kWh, NT kWh - 53 kWh. V tomto prípade sa pri výpočte použili jednotkové ceny z Cenníka pre distribúciu elektriny pre domácnosti pripojené do distribučnej sústavy spoločnosti SSD, a.s., platné a aktualizované v rokoch 2023. Fakturačná položka Jednotka Množstvo Eur bez DPH/jednotka Celkom bez DPH. Rok 2023 - 08.06.2023-13.06.2023. Odvod efektívnej sadzby na krytie dlhu za príslušný rok NJF MWh 0,175 3,2700 0,57, Pevná mesačná platba za jedno odberné miesto Mesiac 0,197 10,8700 2,14, Tarifa za distribuované množstvo elektriny vo VT MWh 0,122 4,3200 0,53, Tarifa za distribuované množstvo elektriny v NT MWh 0,053 0,6500 0,03, Tarifa za straty pri distribúcii elektriny MWh 0,175 50,6529 8,86, 1 násobok ceny pre ACSTRATY MWh 0,175 386,3242 67,61, Výška škody 79,74 Eur. Celková škoda = súčet jednotlivých položiek účtovaných podľa hore uvedených cenníkov a Vyhlášky MH SR č. 292/2012 Z.z., za rok 2023 pri celkovej spotrebe 175 kWh = 79,74 Eur. Súčasťou takto vyčíslenej škody je i zisťovací poplatok vo výške 188,- Eur, pričom oprávnenosť jeho fakturácie sa opiera o ustanovenie § 1 ods. 7 vyhlášky č. 292/2012 Z.z.. V zmysle predmetného ustanovenia sa vypočítaná škoda zvýši o náklady žalobcu spojené so zisťovacím a odstránením neoprávneného odberu. Náklady na zistenie neoprávneného odberu elektriny predstavujú náklady žalobcu na činnosť služby pri odhaľovaní neoprávnených odberov, pri kontrole odberných miest a pri odstraňovaní neoprávneného odberu. Konkretizácia položiek : 1. administrácia zákazky v systéme MOO: práca vo fakturačnom systéme, vyhľadanie OM, zapísanie a uloženie údajov o neoprávnenom odbere, generovanie služobného príkazu na odpojení prípojky na OM a na kontrolu OM atď, čiastková cena : 4,- Eur. 2. Riešenie OM " KOM " NN-MOO - zistenie miesta neoprávneného napojenia, odstránenie neoprávnenej manipulácie, odpojenie neoprávneného napojenia, odpojenie OM, vystavenie písomného dokladu - protokolu o zistení NO, vystavenie fotodokumentácie neoprávneného odberu, vystavenie kalkulácie - výpočtu škody spôsobenej neoprávneným odberom, čiastková cena: 178,Eur. 3. autodoprava osobná do 20 km vrátane čiastková cena: 6,- Eur, zisťovací poplatok 188,Eur. Cenník nákladov súvisiacich so zisťovaním a s odstránením NO elektriny na rok 2023. Celkový výpočet škody za neoprávnený odber 79,74 Eur + 188,- Eur = 267,74 Eur. Žalobca SSD, a. s. je držiteľom povolenia na distribúciu elektriny v zmysle § 3 písm. b) bod 3. zákona č. 251/2012 Z. z. o energetike na časti vymedzeného územia. Teda vykonáva distribúciu elektriny a je vlastníkom a prevádzkovateľom distribučnej sústavy a to vzájomne prepojené elektrické vedenia veľmi vysokého napätia do 110 kV a vysokého napätia alebo nízkeho napätia na distribúciu elektriny v časti vymedzeného územia. SSD, a.s. ako prevádzkovateľ distribučnej sústavy je pripojený k prenosovej sústave SEPS, a.s. (Slovenská elektrizačná prenosová sústava, a.s.), ktorá je držiteľom povolenia na prenos elektriny na vymedzenom území a všetka elektrina dodaná od prenosovej sústavy SEPS do distribučnej sústavy SSD, a.s. je meraná SEPS-om. SSD, a.s. je pripojený k SEPS, a.s. a SSD, a.s. ďalej pripája k svojej distribučnej sústave odberateľov v zmysle Technických podmienok a Obchodných podmienok pripojenia. SSD, a.s. je povinná zabezpečiť meranie všetkej elektriny, ktorá je dodaná z jeho distribučnej sústavy odberateľom a je tiež povinná viesť evidenciu odberateľov. Merať elektrinu a viesť evidenciu je povinná SSD, a.s. preto, aby bolo možné všetku elektrinu, ktorá bola dodaná do distribučnej sústavy od SEPS, a.s., priradiť ku konkrétnym odberným miestam, pripojením k distribučnej sústave, kde bola elektrina spotrebovaná. Teda, ak niekto neoprávnene odoberie elektrinu z distribučnej sústavy (neoprávnený odber § 46 zákona o energetike), ide o elektrinu, ktorá bola dodaná do distribučnej sústavy spoločnosti SSD, a.s. z prenosovej sústavy, ktorá nebola k žiadnemu odbernému miestu priradená a odmeraná. Neoprávnene odobratá elektrina z distribučnej sústavy ide teda na úkor SSD, a.s., ktorú musí uhradiť dodávateľovi elektriny, ktorý nakúpil elektrinu na trhu s elektrinou pre žalobcu a ktorá nebola zúčtovaná žiadnemu odberateľovi a bola zúčtovaná ako ,,prevádzková spotreba“, t.j. straty v distribučnej sústave žalobcu. Poškodeným subjektom je teda spoločnosť SSD, a.s., ako prevádzkovateľ distribučnej sústavy, ktorej neoprávneným odberom vznikla škoda. Prevádzkovateľ distribučnej sústavy SSD, a.s. fakturuje škodu priamo odberateľovi elektriny v domácnosti, čo potvrdil aj Úrad pre reguláciu sieťových odvetví v Prevádzkovom poriadku spoločnosti SSD, a.s., v znení článku 8, bod 8.5, kde je uvedené, že ,,pri neoprávnenom odbere elektriny je povinný ten, kto elektrinu odoberal uhradiť prevádzkovateľovi distribučnej sústavy vzniknutú škodu.
5. Okresný súd Banská Bystrica dňa 28.12.2023 postúpil predmetnú vec (v zmysle ustanovenia § 10 ods. 3 zákona o upomínacom konaní) Okresnému súdu Lučenec ako súdu príslušnému na jej prejednanie. 6. Pobyt žalovaného sa nepodarilo zistiť, preto bola žaloba s prílohami doručovaná žalovanému postupom podľa § 116 ods. 2. CSP. Oznámenie o podanej žalobe bolo zverejnené na úradnej tabuli súdu a na webovej stránke súdu dňa 24.01.2024 a zvesené bolo dňa 08.02.2024. Žaloba sa považuje za doručenú po 15 dňoch od zverejnenia oznámenia, a to aj vtedy, ak sa adresát o tom nedozvie. Následne bola žaloba s prílohami a s výzvou na vyjadrenie k žalobe doručovaná žalovanému na adresu trvalého bytu vedenú v evidencii obyvateľov. Žalovaný sa k žalobe v stanovenej lehote nevyjadril. 7. Hodnota sporu nepresahuje čiastku 1.000,- Eur, jedná sa o otázku jednoduchého právneho posúdenia a skutkové tvrdenia strán nie sú sporné. Súd ďalej postupoval v súlade s ustanovením § 297 CSP a pojednávanie na prejednanie sporu nenariaďoval. Na úradnej tabuli a webovej stránke dňa 22.03.2024 oznámil súd miesto a čas verejného vyhlásenia rozsudku podľa § 219 ods. 3 CSP a dňa 09.05.2024 rozsudok verejne vyhlásil. Súd vo veci vykonal dokazovanie žalobou, vyjadrením žalobcu, listinnými dokladmi nachádzajúcimi sa v súdnom spise, Protokolom o zistení neoprávneného odberu elektriny; listom žalobcu žalovanému zo dňa 21.06.2023, označeným ako“ Neoprávnený odber“, Zmluvou o pripojení zariadenia užívateľa sústavy do distribučnej sústavy zo dňa XX.XX.XXXX, faktúrou žalobcu č. XXXXXXXXXX na sumu 267,74 Eur; rozpisom fakturácie, fotodokumentáciou z miesta neoprávneného odberu; Upomienkou zo dňa 14.07.2023, pričom z vykonaného dokazovania súd zistil nasledovný skutkový stav: Z Protokolu o zistení neoprávneného odberu elektriny a z priloženej fotodokumentácie vyplýva, že pracovníci žalobcu dňa XX.XX.XXXX na adrese odberného miesta ul. I. Č.. X, S., č. odberného miesta: XXXXXXX sa pokúsili odpojiť odberné miesto od dodávky elektriny z dôvodu neplatenia, pričom im v tom bolo zo strany žalovaného zabránené. Predmetné odberné miesto bolo pôvodne zazmluvnené na žalovaného. Faktúrou č. XXXXXXXXXX, splatnou dňa 07.07.2023 žalobca žalovanému vyfakturoval sumu 267,74 Eur za neoprávnený odber elektrickej energie (škoda 79,74 Eur a zisťovací poplatok vo výške 188,- Eur). Zo špecifikácie predloženej žalobcom vyplýva, že zisťovací poplatok 188,- Eur (bez DPH) pozostáva: a/ z administrácie zákazky v systéme MOO 4,- Eur (práca vo fakturačnom systéme, vyhľadanie odberného miesta, generovanie služobného príkazu na odpojení prípojky na odbernom mieste a na jeho kontrolu), b/ riešenie OM „KOM“ NN-MOO 178,- Eur (zistenie miesta neoprávneného napojenia, odstránenie neoprávnenej manipulácie, odpojenie neoprávneného napojenia, odpojenie odberného miesta, vystavenie protokolu o zistení neoprávneného odberu, vystavenie fotodokumentácie, vystavenie kalkulácie - výpočtu škody spôsobenej neoprávneným odberom), c/ osobná autodoprava 6,Eur (do 20 km ). Listom zo dňa 21.06.2023 bol žalovaný upozornený na neoprávnený odber elektrickej energie. Upomienkou zo dňa 14.07.2023 bol vyzvaný na úhradu dlžnej sumy 267,74 Eur v lehote 7 dní od vystavenia listu. Žalovaný dlžnú sumu ku dňu podania žaloby ani čiastočne neuhradil. 8. Podľa § 46 ods. 1 zákona č. 251/2012 Z.z. o energetike a o zmene a doplnení niektorých zákonov (ďalej len ako „Zákon o energetike“) v znení účinnom do 07.02.2020 (ku dňu uzavretia zmluvy),; neoprávneným odberom elektriny je odber elektriny: a) bez uzavretej zmluvy o 1. pripojení do prenosovej sústavy alebo o pripojení do distribučnej sústavy alebo v rozpore s touto zmluvou, 2. dodávke alebo združenej dodávke elektriny, 3. zúčtovaní odchýlky alebo prevzatí zodpovednosti za odchýlku, alebo 4. prístupe do prenosovej sústavy a prenose elektriny alebo prístupe do distribučnej sústavy a distribúcii elektriny, b) bez určeného meradla alebo s určeným meradlom, ktoré v dôsledku neoprávneného zásahu odberateľa elektriny nezaznamenáva alebo nesprávne zaznamenáva odber elektriny, c) meraný určeným meradlom, na ktorom bolo porušené zabezpečenie proti neoprávnenej manipulácii a ktoré nezaznamenáva alebo nesprávne zaznamenáva odber elektriny, alebo určeným meradlom, ktoré nebolo namontované prevádzkovateľom sústavy, d) ak odberateľ elektriny zabránil prerušeniu distribúcie elektriny alebo ak po predchádzajúcej výzve prevádzkovateľa distribučnej sústavy neumožnil prerušenie distribúcie elektriny vykonané na základe žiadosti dodávateľa, s ktorým má uzatvorenú zmluvu o združenej dodávke elektriny; takýto odber sa považuje za neoprávnený odo dňa, keď odberateľ elektriny zabránil prerušeniu distribúcie elektriny alebo neumožnil prerušenie distribúcie elektriny.
9. Podľa § 46 ods. 2 Zákona o energetike; pri neoprávnenom odbere elektriny je ten, kto elektrinu odoberal, povinný uhradiť skutočne vzniknutú škodu. Ak nemožno vyčísliť skutočne vzniknutú škodu na základe objektívnych a spoľahlivých podkladov, použije sa spôsob výpočtu škody spôsobenej neoprávneným odberom elektriny ustanovený všeobecne záväzným právnym predpisom vydaným podľa § 95 ods. 1 písm. i). 10. Podľa § 95 ods. 1 písm. i) Zákona o energetike; Ministerstvo vydá všeobecne záväzný právny predpis, ktorým ustanoví spôsob výpočtu škody spôsobenej neoprávneným odberom elektriny podľa § 46 ods. 2. 11. Podľa § 1 ods. 1 vyhlášky Ministerstva hospodárstva SR č. 292/2012 Z.z.; ktorou sa ustanovuje spôsob výpočtu škody spôsobenej neoprávneným odberom elektriny (Vyhláška MH SR), škoda spôsobená neoprávneným odberom elektriny sa vypočíta vynásobením celkovej spotreby elektriny počas trvania neoprávneného odberu elektriny určenej podľa odseku 4 cenou neoprávnene odobratej elektriny podľa odseku 2. 12. Podľa § 1 ods. 2 Vyhlášky MH SR; cena neoprávnene odobratej elektriny sa vypočíta ako súčet týchto hodnôt: a) jedenapolnásobku ceny elektriny na straty určenej ako aritmetický priemer cien elektriny na účely pokrytia strát všetkých prevádzkovateľov regionálnych distribučných sústav bez nákladov na odchýlku, platnej počas trvania neoprávneného odberu elektriny; jedenapolnásobkom ceny elektriny na straty sa rozumejú tie ceny, ktoré sú platné pre obdobie neoprávneného odberu elektriny, b) najvyššej hodnoty variabilnej zložky tarify za distribúciu elektriny schválenej Úradom pre reguláciu sieťových odvetví (ďalej len "úrad") pre príslušného prevádzkovateľa sústavy cenovým rozhodnutím platnej počas trvania neoprávneného odberu elektriny pre napäťovú úroveň, z ktorej došlo k neoprávnenému odberu elektriny; v prípade neoprávneného odberu elektriny odberateľom elektriny v domácnosti sa použije hodnota variabilnej zložky tarify za distribúciu elektriny pre odberateľov elektriny v domácnosti; najvyššou hodnotou variabilnej zložky tarify za distribúciu elektriny sa rozumie hodnota tarify za odobratú elektrinu platná pre obdobie neoprávneného odberu elektriny, c) ostatných taríf, poplatkov a odvodov určených úradom príslušnému prevádzkovateľovi sústavy cenovým rozhodnutím platných počas trvania neoprávneného odberu elektriny vrátane odvodu do jadrového fondu podľa osobitného predpisu 1). 13. Podľa § 1 ods. 4 Vyhlášky MH SR; celková spotreba elektriny počas trvania neoprávneného odberu elektriny sa vypočíta vynásobením dennej spotreby neoprávnene odobratej elektriny (ďalej len "denná spotreba") zistenej podľa odsekov 5 a 6 počtom dní, počas ktorých neoprávnený odber elektriny trval. Ak nemožno zistiť čas trvania neoprávneného odberu elektriny, predpokladá sa, že neoprávnený odber elektriny trval odo dňa nasledujúceho po vykonaní kontroly odberného elektrického zariadenia alebo od výmeny, alebo odobratia určeného meradla prevádzkovateľom sústavy, najdlhšie za obdobie posledných 183 dní. 14. Podľa § 1 ods. 7 Vyhlášky MH SR; k škode vypočítanej podľa odseku 1 sa pripočítajú nevyhnutné náklady prevádzkovateľa sústavy spojené so zisťovaním a s odstránením neoprávneného odberu elektriny. 15. Súd pri svojom rozhodovaní vychádzal z vyššie citovaných ustanovení zákona. Zodpovednosť za škodu spôsobenú neoprávneným odberom elektriny, je osobitným druhom zodpovednosti, ktorý vylučuje použitie všeobecnej zodpovednosti obsiahnutej v Občianskom zákonníku. Zodpovednosť za škodu spôsobenú neoprávneným odberom elektriny, je založená na objektívnom princípe. Pre jej vznik sa nevyžaduje zavinenie osoby povinnej škodu nahradiť, ani vedomosť tejto osoby o neoprávnenom odbere elektriny. Predpokladom pre vznik zodpovednosti za škodu spôsobenú neoprávneným odberom je neoprávnený odber elektriny (protiprávny úkon) meradlom, ktoré malo byť odpojené (pričom došlo k zabráneniu jeho odpojenia), vznik škody a príčinná súvislosť medzi protiprávnym úkonom a vznikom škody. Osobou povinnou na náhradu škody je ten, kto pri neoprávnenom odbere elektrinu skutočne odoberal. Z Protokolu o zistení neoprávneného odberu elektriny a z priloženej fotodokumentácie vyplýva, že pracovníci žalobcu dňa XX.XX.XXXX na adrese odberného miesta ul. I. Č.. X, S., č. odberného miesta: XXXXXXX sa pokúsili odpojiť odberné miesto od dodávky elektriny z dôvodu neplatenia, pričom im v tom bolo zo strany žalovaného zabránené. Predmetné odberné miesto bolo pôvodne zazmluvnené na žalovaného. Po vykonanom dokazovaní a vzhľadom na vyššie uvedené skutočnosti dospel súd k záveru, že osobou, ktorá neoprávnene odoberala elektrickú energiu, bol žalovaný a preto je v tomto
spore pasívne vecne legitimovaný v zmysle § 46 ods. 2 Zákona o energetike. Žalobca je aktívne vecne legitimovaným subjektom v konaní, keďže má postavenie prevádzkovateľa distribučnej sústavy podľa § 3 písm. b/, bod 3. zák. č. 251/2012 Z.z. o energetike. Žalobca správne a v súlade splatnými právnymi predpismi vypočítal výšku škody a nepochybne mu vznikli aj náklady spojené so zisťovaním a odstraňovaním neoprávneného odberu elektrickej energie. Žalobca vyzval žalovaného na úhradu predmetnej škody a nákladov, pričom žalovaný dlžnú sumu ku dňu podania žaloby ani čiastočne neuhradil, preto súd žalobe vyhovel v plnom rozsahu a zaviazal žalovaného na úhradu vzniknutej škody a nákladov vo výške 267,74 Eur. 16. Podľa § 517 ods. 2 Občianskeho zákonníka; ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 17. Podľa § 3 ods. 1 Nariadenie vlády SR č. 87/1995 Z.z.; ktorým sa vykonávajú niektoré ustanovenia Občianskeho zákonníka, výška úrokov z omeškania je o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 18. Nesplnením peňažného záväzku sa žalovaný dostal do omeškania. Žalobcovi tak vznikol nárok na úrok z omeškania odo dňa nasledujúceho po dni splatnosti faktúry (dňa 07.07.2023), ktorého výška bola v zmysle § 517 ods. 2 Občianskeho zákonníka a § 3 Nariadenia vlády č. 87/1995 Z.z. určená podľa základnej úrokovej sadzby Európskej centrálnej banky, zvýšenej o 5 percentuálnych bodov (od 21.06.2023 do 01.08.2023 bola úroková sadzba vo výške 4 %), pričom súd priznal tento úrok len vo výške 5 % ročne zo sumy 267,74 Eur od 08.07.2023 až do zaplatenia. Súd s poukazom na ustanovenie § 216 ods. 2 CSP nemohol žalobcovi priznať vyšší úrok z omeškania ako pôvodne žiadal. 19. O náhrade trov konania strán sporu súd rozhodol podľa § 255 ods. 1 a § 262 ods. 1 CSP, žalobca mal vo veci plný úspech, preto mu potom súd priznal nárok na náhradu trov konania voči žalovanému v celom rozsahu s tým, že o výške náhrady trov rozhodne súd v zmysle § 262 ods. 2 CSP po právoplatnosti rozhodnutia, ktorým sa konanie končí samostatným uznesením, ktoré vydá súdny úradník. Poučenie: Proti tomuto rozsudku je prípustné odvolanie v lehote 15 dní odo dňa doručenia cestou Okresného súdu Lučenec, pracovisko Veľký Krtíš na Krajský súd Banská Bystrica a to písomne dvoch vyhotoveniach. V odvolaní sa má popri všeobecných náležitostiach podania uviesť proti ktorému rozhodnutiu smeruje v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), (363 CSP). Odvolanie možno odôvodniť len tým, že neboli splnené procesné podmienky, súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, rozhodoval vylúčený sudca alebo nesprávne obsadený súd, konanie má inú vadu, ktorá mohla mať za následok nesprávne rozhodnutie vo veci, súd prvej inštancie nevykonal navrhnuté dôkazy, potrebné na zistenie rozhodujúcich skutočností, súd prvej inštancie dospel na základe vykonaných dôkazov k nesprávnym skutkovým zisteniam, zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo rozhodnutie súdu prvej inštancie vychádza z nesprávneho právneho posúdenia veci (§ 365 ods. CSP). Rozsah v akom sa rozhodnutie napáda môže odvolateľ rozšíriť len do uplynutia lehoty na lehoty na podanie odvolania (§ 364 CSP). Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania (§ 365 ods. 3 CSP).
Oprávnený môže podať návrh na vykonanie exekúcie podľa zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, ak povinný dobrovoľne nesplní, čo mu ukladá vykonateľné rozhodnutie.

Zdroj: KAUZIS.SK – https://www.kauzis.sk/judikatura/r/ECLI:SK:OSLC:2024:6123426825.2 (dáta aktuálne k 15. 11. 2026). Záväzné je znenie zverejnené súdom.




